Efter ni måneders pause er retssagen mod en 59-årig mand igen mandag blevet genoptaget ved byretten i Aalborg. Manden er tidligere byrådspolitiker i en østjysk kommune, og han er tiltalt for at have arrangeret en række gangbangs i Skeelund i Mariagerfjord Kommune. Retssagen har været udsat, fordi forsvareren havde anmodet om at indkalde et nyt vidne til at afgive forklaring i sagen. Vidnet er den rufferi-tiltalte mands tidligere sugarbabe, der mandag blev spurgt ind til særligt et gangbang-arrangement fra juni 2019, der blev afholdt på den tidligere politikeres adresse i Mariagerfjord Kommune. Netop det gangbang er dele af blevet optaget med skjult kamera af en journalist fra Kanal 5, og derfor ville den tiltaltes forsvarer gerne høre mere om, hvordan det blev arrangeret. - Jeg havde talt med tiltalte om, at jeg ville udleve en fantasi, og jeg ville afholde et gangbang, men jeg kendte ikke til det praktiske, og han havde erfaring, så han kunne hjælpe, forklarede de tiltaltes tidligere sugarbabe ved retten i Aalborg. Stillede hus og håndklæder til rådighed Kvinden forklarede, at hun var af den klare overbevisning, at det var hende, der havde arrangeret det gangbang-arrangement, og det var hende og den anden kvinde, der deltog i gangbanget, som fik hele betalingen fra de deltagende mænd. Den tiltalte fik måske 500 kroner for at stille hus, håndklæder og drikkevarer til rådighed i forbindelse med arrangementet, forklarede vidnet i retten. - Var der en aftale om, at tiltalte skulle have 20 procent?, spurgte forsvareren. - Nej, det var der ikke, svarede kvinden i retten. I en af de skjulte optagelser fra gangbang-arrangementet i Himmerland, som journalisten fra Kanal 5 har optaget, forklarer den tidligere politiker ellers, at han fik 20 procent af indtjeningen fra et gangbang-arrangement, fordi han lagde hus til og havde fundet de betalende mænd fra en hemmelig mailgruppe. Nægter sig skyldig Senere under retsmødet forklarede kvinden, at hun rigtig nok var den tiltaltes sugarbabe, men hun forklarede også, at hun ikke fik nogen penge af tiltalte for det. De var engang i mellem ude at spise. Herefter læste anklageren op fra et dokument, som den tiltalte skulle have lavet om den tiltalte og vidnets forhold. Her fremgik flere forslag om samarbejdet mellem vidnet og tiltalte, hvor det i flere tilfælde drejer sig om forslag, hvor den tiltalte skulle have forskellige procenter mod at hjælpe vidnet med blandt andet husleje og andet. Men vidnet fortalte i retten, at hun ikke kunne genkende forslagene. Gennem hele sagen har den tidligere politiker nægtet sig skyldig.

Referat:
En tidligere byrådspolitiker er tiltalt for at have arrangeret en række gangbangs i Himmerland.